217/2021

Útdráttur

H var sakfelldur fyrir umferðarlagabrot í tvö skipti, annars vegar með því að hafa ekið bifreið sviptur ökurétti en hins vegar með því að hafa ekið bifreið sviptur ökurétti, undir áhrifum áfengis og óhæfur til að stjórna henni örugglega vegna áhrifa ávana- og fíkniefna. Þá var H sakfelldur fyrir þjófnað með því að hafa í félagi við annan nafngreindan mann brotist inn í hús og stolið þaðan tilgreindum munum. Refsing H var ákveðin samkvæmt 1. mgr. 77. gr. almennra hegningarlaga nr. 19/1940. Við ákvörðun refsingar var litið til þess að þjófnaðarbrotið beindist að friðhelgi heimilis og var framið í félagi við annan mann, sbr. 1. tölulið 1. mgr. og 2. mgr. 70. gr. sömu laga. Þá var litið til sakaferils H, sbr. 5. tölulið 1. mgr. 70. gr. laganna. Til málsbóta horfði játning H fyrir dómi og hjá lögreglu, sbr. 8. tölulið 1. mgr. 70. gr. laganna.

Með hliðsjón af dómvenju var refsing H ákveðin fangelsi í sjö mánuði og ævilöng

ökuréttarsvipting hans áréttuð.

Dómur Landsréttar

Mál þetta dæma landsréttardómararnir A-kvk-nf E-kvk-nf, J-kk-nf S-kk-nf og O-kvk-nf M-kvk-nf A-kvk-nf.

Málsmeðferð og dómkröfur aðila

1

Ríkissaksóknari skaut málinu til Landsréttar 29. mars 2021 í samræmi við yfirlýsingu ákærða um áfrýjun. Áfrýjað er dómi Héraðsdóms Reykjavíkur 19. mars 2021 í málinu nr. S- [...]/2020.

2

Ákæruvaldið krefst þess að refsing ákærða verði þyngd.

3

Ákærði krefst þess að refsing hans verði milduð og alfarið bundin skilorði.

Niðurstaða

4

Með vísan til forsendna hins áfrýjaða dóms verður hann staðfestur.

5

Ákærða verður gert að greiða allan áfrýjunarkostnað málsins, þar með talin málsvarnarlaun skipaðs verjanda síns fyrir Landsrétti sem ákveðin verða að meðtöldum virðisaukaskatti eins og í dómsorði greinir.

Dómsorð :

Hinn áfrýjaði dómur skal vera óraskaður.

Ákærði, H-kk-nf F-kk-nf K-kk-nf, greiði allan áfrýjunarkostnað málsins, 339.254 krónur, þar með talin málsvarnarlaun skipaðs verjanda síns fyrir Landsrétti, V-kk-ef H-kk-ef V-kk-ef lögmanns, 300.000 krónur.

Dómur Héraðsdóms Reykjavíkur föstudaginn 19. mars 2021

I.

Ákæra, dómkröfur, o. fl.:

Mál þetta, sem dómtekið var 9. mars 2021, er höfðað með ákæru, útgefinni af lögreglustjóranum á höfuðborgarsvæðinu 29. september 2020, á hendur H-kk-þgf F-kk-þgf K-kk-þgf, kt. [...], Jörfagrund 52, Reykjavík, „fyrir eftirtalin brot:

1.

Umferðarlagabrot með því að hafa, fimmtudaginn 14. nóvember 2019, ekið bifreiðinni [...] sviptur ökurétti suður Austurberg í Reykjavík til móts við líkamsræktarstöðina World Class, þar sem lögregla stöðvaði aksturinn.

Telst brot þetta varða við 1. mgr. 58. gr., sbr. 1. mgr. 95. gr. umferðarlaga nr. 77/2019.

2.

Þjófnað með því að hafa, föstudaginn 15. nóvember 2019, í félagi við X, kt. [...], brotist inn íhús við [...] í Reykjanesbæ með því að spenna upp svefnherbergisglugga með skóflu og stolið þaðan Apple fartölvu, 59.000 kr. í reiðufé, nuddbyssu og fylgihlutum, lím túbu, sautján hálsmenum, sex silfureyrnalokkum, fjórum gulleyrnalokkum, tveimur hvítum eyrnalokkum, fjórum svörtum eyrnalokkum, tveimur bláum steina eyrnalokkum, fjórum stein maga lokkum, fjórum gullhringum með steini, fimm brjóstnælum, handtösku og þremur snyrtitöskum.

Telst brot þetta varða við 1. mgr. 244. gr. almennra hegningarlaga nr.19/1940.

3.

Umferðarlagabrot með því að hafa, miðvikudaginn 17. júní 2020, ekið bifreiðinni [...] sviptur ökurétti, undir áhrifum áfengis og óhæfur til að stjórna henni örugglega vegna áhrifa ávana- og fíkniefna og slævandi lyfja (í blóði mældist vínandamagn 1,40‰, alprazólam 5,1 ng/ml, amfetamín 190 ng/ml og MDMA 30 ng/ml) á bifreiðastæði við Víðiteig 2 A í Mosfellsbæ, þar sem lögregla hafði afskipti af ákærða.

Telst brot þetta varða við 1., sbr. 2. mgr. 48. gr., 1., sbr. 3. mgr. 49. gr. 1., sbr. 2. mgr. 50. gr. og 1. mgr. 58. gr., sbr. 1. mgr. 95. gr. umferðarlaga nr. 77/2019.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. gr. laga nr. 77/2019.“

Ákærði hefur játað skýlaust fyrir dómi þá háttsemi sem honum er gefin að sök samkvæmt ákæru og er játningin studd sakargögnum. Farið var með mál þetta samkvæmt 164. gr. laga nr. 88/2008 og var það tekið til dóms án frekari sönnunarfærslu þegar sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga. Ákæruvaldið gerir sömu dómkröfur og greinir í ákæru. Ákærði krefst vægustu refsingar sem lög leyfa og að hún verði skilorðsbundin. Þá er krafist hæfilegrar þóknunar til handa skipuðum verjanda sem greiðist úr ríkissjóði.

Samkvæmt því sem að framan greinir verður ákærði sakfelldur fyrir brot samkvæmt ákæru og eru þau réttilega færð til refsiákvæða í ákæru. Ákærði er fæddur í janúar 1980 og samkvæmt sakavottorði, dags. 23. september 2020, hefur hann frá árinu 1997 hlotið átta refsidóma fyrir þjófnaði, nytjastuld, líkamsárásir, umferðarlagabrot og fíkniefnalagabrot. Þá hefur hann gengist undir fjórar lögreglustjórasáttir, þar af þrjár fyrir umferðarlagabrot og eina fyrir fíkniefnalagabrot. Síðasti refsidómur ákærða er frá 17. janúar 2018, þar sem hann hlaut níutíu daga fangelsi fyrir umferðarlagabrot. Með ákvörðun Fangelsismála-stofnunar ríkisins 23. maí 2019, sem tók gildi 30. júní sama ár, var ákærða veitt reynslulausn á 150 daga eftirstöðvum refsingar þess dóms og annars eldri dóms og var reynslu lausnartími eitt ár. Með úrskurði Héraðsdóms Reykjavíkur 17. júní 2020, í máli nr. R-[...]/2020, var ákærða gert að afplána framangreindar eftirstöðvar á grundvelli 2. mgr. 82. gr. laga nr. 15/2016 um fullnustu refsingar vegna rofs á almennum skilyrðum reynslulausnar. Til grundvallar þeim úrskurði var meðal annars sakarefni samkvæmt 2. ákærulið í máli þessu. Ákærði lauk afplánun framangreindra eftirstöðva 14. nóvember sl. og koma þær því ekki til frekari skoðunar við úrlausn þessa máls. Refsing ákærða verður ákveðin samkvæmt 1. mgr. 77. gr. almennra hegningarlaga. Til refsiþyngingar horfir að brot samkvæmt 2. ákærulið beindist að friðhelgi heimilis og það var framið í félagi við annan mann, sbr. 1. tölul. 1. mgr. og 2. mgr. 70. gr. almennra hegningarlaga. Sakarferill ákærða horfir til refsiþyngingar, sbr. 5. tölul. 1. mgr. 70. gr. almennra hegningarlaga. Brot ákærða samkvæmt 1. og 3. ákærulið, að því er varðar akstur sviptur ökurétti, er fimmta ítrekun (6. brot). Þá er brot samkvæmt 3. ákærulið, að því er varðar akstur undir áhrifum áfengis og ávana-og fíkniefna, þriðja ítrekun (4. brot), að teknu tilliti til lokatímamarks á fullnustu dóms frá 2. desember 2014, sbr. 1. málsl. 3. mgr. 71. gr. almennra hegningarlaga. Til málsbóta horfir játning ákærða fyrir dómi og hjá lögreglu, sbr. 8. tölul. 1. mgr. 70. gr. almennra hegningarlaga. Að öllu framangreindu virtu og með hliðsjón af dómvenju vegna endurtekinna umferðarlagabrota af þeim toga sem að framan greinir þykir refsing ákærða hæfilega ákvörðuð fangelsi í sjö mánuði. Vegna sakaferils, ítrekunar og eðlis brota þykir ekki unnt að skilorðsbinda refsinguna.

Með vísan til 99. og 101. gr. umferðarlaga nr. 77/2019 er áréttuð ævilöng svipting ökuréttar ákærða.

Vegna úrslita málsins og með vísan til 1. mgr. 235. gr. laga nr. 88/2008 verður ákærða gert að greiða allan sakarkostnað málsins sem er vegna þóknunar skipaðs verjanda hans, V-kk-ef H-kk-ef V-kk-ef lögmanns, fyrir málsvörn á rannsóknarstigi, sbr. mál nr. R-[...]/2020, og fyrir dómi eftir útgáfu ákæru, sem þykir hæfilega ákveðin 600.000 krónur, að meðtöldum virðisaukaskatti. Þá greiði ákærði 170.067 krónur í annan sakarkostnað samkvæmt yfirliti ákæruvaldsins.

Af hálfu ákæruvaldsins flutti málið H-kk-nf G-kk-nf aðstoðarsaksóknari.

D-kk-nf K-kk-nf héraðsdómari kveður upp dóm þennan. Dómarinn tók við meðferð málsins 1. janúar 2021 en hafði fram til þess engin afskipti haft af meðferð þess.

Dómsorð :

Ákærði, H-kk-nf F-kk-nf K-kk-nf, sæti fangelsi í sjö mánuði.

Áréttuð er ævilöng ökuréttarsvipting ákærða.

Ákærði greiði allan sakarkostnað málsins, þar með talda þóknun skipaðs verjanda síns, V-kk-ef H-kk-ef V-kk-ef lögmanns, 600.000 krónur, og 170.067 krónur í annan sakarkostnað.